La Gomeran lentoasema

La Gomeran lentoasema (; ) on Kanariansaariin kuuluvan La Gomeran saaren ainoa lentoasema. Se sijaitsee Alajerón kunnassa saaren etelärannikolla.

Lentoasemalta operoi yksi lentoyhtiö kahdella kotimaanreitillä. Vuonna 2024 sitä käytti 122 707 matkustajaa. Lentoasema otettiin käyttöön vuonna 1999 ja se on Kanariansaarten uusin.

 Historia 

Ilmailu La Gomeran saarella alkoi 1950-luvulla, kun yksityistä El Revolcaderon lentokenttää alettiin rakentaa Tecinaan. Lentokenttä avattiin kesällä 1959. 1960-luvulla ja myöhemmin 1970-luvulla saarelle hahmoteltiin useita kertoja uutta lentoasemaa, mutta hanke siirtyi toistuvasti eteenpäin.

Lopulta 27. heinäkuuta 1987 tehtiin päätös uuden lentoaseman rakentamisesta saarelle. Haastava maasto ja Garajonayn kansallispuiston suojeleminen rajasivat sijaintivaihtoehtoja, ja lopulta lentokenttä päätettiin rakentaa tasangolle lähelle alkuperäistä El Revolcaderon lentokenttää.

Kiitotie ja perusinfrastruktuuri valmistuivat vuonna 1994, ja AENA otti projektin loppuunsaattamisen vastuulleen vuonna 1995. Kanarialaisia perinteitä ja art nouveau -piirteitä yhdistelevä matkustajaterminaali valmistui vuonna 1999. Pääovi on kopio La Gomeran pääkaupungissa San Sebastián de La Gomerassa sijaitsevan La Iglesia de la Asuncíon -kirkon ovesta.

 Infrastruktuuri ja fasiliteetit 

pienoiskuva|La Gomeran lentoaseman terminaali kuvattuna vuonna 2024.
Lentoasemalla on yksi asfalttipäällysteinen kiitotie 09/27, jonka pituus on 1 500 metriä ja leveys 30 metriä. Kiitotien molemmissa päissä on kääntöalueet ja molempiin suuntiin on PAPI-valot. Kiitotieltä on yksi rullaustie asematasolle, johon on maalattuna viisi lentokoneen seisontapaikkaa ja kaksi paikkaa helikopterille.

Vuonna 1999 valmistunut matkustajaterminaali sijaitsee seisontapaikkojen vieressä. Matkustajien siirtyminen lentokoneen ja terminaalin välillä tapahtuu kävellen maalattuja väyliä pitkin. Terminaalissa on viisi lähtöselvitystiskiä, kaksi lähtöporttia ja yksi hihna matkatavaroiden luovuttamista varten. Asiakkaita palvelevat ravintola ja pieni myymälä. Lentoasemalla on vapaa pysäköinti.

 Lentoyhtiöt ja kohteet 

La Gomeran lentoasemalta operoi yksi lentoyhtiö kahdella reitillä (tammikuu 2026).

+ Lentoyhtiö Kohteet Binter Canarias Gran Canaria, Teneriffa (TFN)

 Tilastoja 

 Lähteet 

 Aiheesta muualla 

Luokka:Espanjan lentoasemat
Luokka:La Gomera
Luokka:Kanariansaarten liikenne